Ryke Geerd Hamer

Ryke Geerd Hamer (17. toukokuuta 1935 – 2. heinäkuu 2017) oli saksalainen lääkäri ja Germaanisen Uuden Lääketieteen (, GNM) perustaja. Menetelmän tavoitteena oli parantaa syövät. Hamerilla oli lääkärinoikeudet vuoteen 1986 asti, jolloin ne peruutettiin.

Ryke Geerd Hamer syntyi Mettmannissa, Pohjois-Rhein-Westfalenissa, Saksassa vuonna 1935. Hän suoritti ylioppilastutkintonsa Krefeldissa 18-vuotiaana ja aloitti lääketieteen ja protestanttisen teologian opinnot Tübingenissä, jossa hän tapasi Sigrid Oldenburgin, lääketieteen opiskelijan, joka myöhemmin tuli hänen vaimonsa. Hamer väitteli tohtoriksi joulukuussa 1963 väitöskirjallaan „Untersuchungen über den Einfluß des Adaptinols auf die Dunkeladaptation des gesunden Auges“. Hän erikoistui sisätauteihin.
Geerd ja Sigrid Hamer harjoittivat lääketiedettä lähinnä Heidelbergin alueella.
Hamerilla oli lääkärin lisenssi vuodesta 1963 vuoteen 1986 asti, jolloin se peruutettiin väärinkäytösten vuoksi. Hamer pakeni 1970-luvun lopussa Italiaan velkojiaan ja kuoli Norjassa.

Germaaninen uusi lääketiede

Vuonna 1979 Hamer sairastui kivessyöpään, joka hoidettiin kirurgisesti. Hän kehitti uuden teorian syövän synnystä, jolle hän sanoi saaneensa vahvistuksen unessa keskusteluissa kuolleen poikansa Dirkin kanssa.
Hamer luovutti tulokset  Tübingenin yliopistolle habilitaatioväitöskirjana „Das Hamer-Syndrom und die Eiserne Regel des Krebs“. Tutkimus hylättiin tieteellisen vajavaisuuden ja metodologian puutteiden vuoksi. Hänellä ei ollut kokemusta tai opintoja onkologian alalta. Hamer haastoi yliopiston oikeuteen, mutta juttu hylättiin.

Hamerin mukaan ns. sairauksien synnyn syynä on biologinen konflikti, šokki, jolle hän antoi nimeksi DHS (Dirk Hamer -syndrooma). Hänen mukaansa pojan kuolema oli aiheuttanut šokin, joka johti syövän syntyyn. Hamer postuloi mahdollisuuden diagnosoida syndrooma käyttäen tietokonetomografiaa.

Hamerin teoriassa syövät ovat "merkityksellisiä biologisia erityisohjelmia" (sinnvolle biologische Sonderprogramme, SBS) ja osana luonnollista parantumisprosessia, joka alkaa šokin jälkeen. Parantumista, johon osallistuvat myös bakteerit, virukset ja sienet, pitäisi tukea lääkkeillä tai kirurgialla vain erikoistapauksissa. Tärkeintä on terve järki, poistaa sairauden pelko ja lopulta ratkaista konfliktikokemus.

Hamerin mukaan AIDS on allerginen reaktio smegmaan, ja vain ei-juutalaiset voivat sairastua siihen, koska juutalaisia suojaa ympärileikkaus. Karies on konflikti, joka johtuu puremiskyvyttömyydestä, koska ulkomaalaiset oppilaat pelottavat koululaisia. Hamer analysoi myös diabeteksen vasenkätisillä naisilla johtuvaksi seksuaalisesta konfliktista.

Hamer kutsui järjestelmäänsä uudeksi lääketieteeksi, mutta ei saanut nimeä rekisteröityä, koska 15 muutakin vaihtoehtoisen lääketieteen menetelmää käytti kyseistä nimeä, joten Hamer nimesi menetelmänsä Germaaniseksi uudeksi lääketieteeksi.
Hamer yleisti pian teoriansa syövän synnystä ja hoidosta kaikkiin muihinkin sairauksiin.
Hän hoiti potilaita eri paikoissa perustamillaan klininoilla Saksassa ja Itävallassa ilman lisenssiä sairasvakuuttajilta.
Hoito koostui kertomusten mukaan lähinnä laulamisesta ja aterioinnista yhdessä. Jos potilaan tila huononi niin, että kuolema lähestyi, Hamer lähetti heidät kotiin.
Noin 500 Hamerin potilaan arvioidaan kuolleen.

Hamerin lääkärinlisenssi peruutettiin 1986, minkä oikeus vahvisti 1989.

Hänen järjestelmänsä sai suurempaa julkisuutta vuonna 1995, kun syöpää sairastavan kuusivuotiaan Olivia Pilharin vanhemmat kieltäytyivät lääketieteellisestä hoidosta Hamerin menetelmien hyväksi ja pakenivat Espanjaan huostaanottoa.
Hameria syytettiin väärinkäytöksistä ja hänet vangittiin useita kertoja Saksassa ja Ranskassa.

Vuodesta 1990 Hamer oli vuokrannut huoneita Burgaun linnasta Burgaussa Itävallassa, joissa hän piti klinikkaansa. 1990-luvun lopulta hän vaikutti Ranskassa ja Espanjassa.
Hamer muutti  2007 Norjaan paetakseen rikossyytteitä Saksassa ja Itävallassa.
Norjassa hän esiintyi "Sandefjordin yliopiston" rehtorina, joka oli hänen perustamansa kirjankustantamo.
Hamer pyrki myös saamaan lääkärinoikeuksia Norjassa, mikä hylättiin 2010, kuten myös hänen uusintahakemuksensa Saksassa 2017.

Luokka:Saksalaiset lääkärit
Luokka:Vuonna 1935 syntyneet
Luokka:Vuonna 2017 kuolleet